黄庭坚
戏答赵伯充劝莫学书及为席子泽解嘲
平生饮酒不尽味，五鼎馈肉如嚼蜡。
我醉欲眠便遣客，三年窥墙亦面壁。
空余小来翰墨场，松烟兔颖傍明窗。
偶随儿戏洒墨汁，众人许在崔杜行。
晚学长沙小三昧，幻出万物真成狂。
龙蛇起陆雷破注，自喜奇观绕绳床。
家人骂笑宁有道，污染黄素败粉墙。
诚不如南邻席明府，蛛网锁砚蜗书梁。
怀中探丸起九死，才术颇似汉太仓。
感君诗句唤梦觉，邯郸初未熟黄粱。
身如朝露无牢强，翫此白驹过隙光。
从此永明书百卷，自公退食一炉香。